घर वालों ने उसे बिजली के झटके दिए, सिर मुंडवाया; ऐसी लड़कियों के हक के लिए मैं लड़ती हूं
Storyteller Vanika Sangtani Speaks About Women's Condition In India - जयपुर की वनिका संगतानी कोई कहानी नहीं, हकीकत बयां कर रही हैं जो उन्होंने 14 साल की उम्र में होते हुए देखा। अब वो बतौर स्टोरीटेलर यानी कहानीकार, ट्रेवलर, ब्लॉगर अपनी पहचान बना चुकी हैं।
‘एक लड़की अपनी पसंद के लड़के से शादी करना चाहती थी, लेकिन उसके मां-बाप नहीं चाहते थे। घरवालों ने सबसे पहले लड़की को बिजली के झटके दिए। इससे लड़की की पूरी बॉडी पर लाल निशान पड़ गए। फिर उसके सिर को क्लीन शेव करवा दिया, ताकि वो घर से बाहर न जा सके।
हमारी टीम उस लड़की को रेस्क्यू कर अपने सेंटर लाई और फिर उसकी पसंद के लड़के के साथ उसकी शादी की तैयारी करने लगी। जब उस लड़की को मैं दुल्हन की तरह सजा रही थी, तभी उसके सिर से विग यानी नकली बाल गिर गए।'
‘एक अनमैरिड लड़की ने बच्चे को जन्म दिया था। उस लड़की की मां बच्चे को अनाथालय छोड़कर आ गई, फिर अनाथालय ने बच्चे को बेच दिया। वो औरत अपने बच्चे के साथ जीना चाह रही थी, लेकिन घरवालों के दबाव की वजह से वो बाद में पीछे हट गई।'
जयपुर की रहने वाली वनिका संगतानी हर दिन कोई नई कहानी बुनती हैं और सामने बैठी ऑडियंस को सुना देती हैं, लेकिन आज वो कोई कहानी नहीं, हकीकत बयां कर रही हैं जो उन्होंने 14 साल की उम्र में देखा। वनिका एक सोशल एक्टिविस्ट, स्टोरीटेलर यानी कहानीकार, ट्रैवलर, ब्लॉगर हैं।
वनिका कहती हैं कि स्कूल खत्म होने के बाद जब वो 'महिला सुरक्षा एवं सलाह केंद्र' में 3 महीने के लिए बतौर इंटर्न काम कर रही थी, उसी दौरान उन्हें इन मामलों के बारे में पता चला। घरेलू हिंसा, चाइल्ड राइट्स समेत अलग-अलग तरह के 55 मामलों को वनिका ने डील किया।
वनिका कुछ और वाकये भी बताती हैं, जो उन्होंने मुंबई में देखा।
वनिका कहती हैं, ‘कॉलेज के दिनों में मुंबई के कमाठीपुरा इलाके में एक NGO के साथ काम करती थी। यह संस्था सेक्स वर्कर्स और घरेलू हिंसा की शिकार महिलाओं के लिए काम करती थी। उन्हें फाइनेंशियली इंडिपेंडेंट बनाती थी।
हम लोग एक प्रोजेक्ट पर काम कर रहे थे, जिसमें होटल से यूज्ड साबुन की टिक्कियों को इकट्‌ठा किया जाता था। ये महिलाएं साबुन को रिसाइकल कर लिक्विड सोप बनाती थीं।’
वनिका अपनी नजरों को थोड़ा इधर-उधर फेरते हुए कहती हैं, 'कमाठीपुरा की महिलाओं ने जो बताया उसने मुझे अंदर तक झकझोर दिया। ये महिलाएं कहती थी कि उन्हें पेट भरने के लिए क्या-क्या नहीं करना पड़ता है। वो चाहकर भी दूसरा काम नहीं कर सकती थीं।
इन सेक्स वर्कर्स के कमरे बहुत छोटे-छोटे होते हैं। जिस कमरे में ये अपना प्रोफेशन करती हैं, उसी कमरे में इनके बच्चे होते हैं। हमने ऐसे दर्जनों बच्चों और परिवार का रेस्क्यू किया। भले ही इन महिलाओं का ये प्रोफेशन हो, लेकिन इससे इन बच्चों के दिमाग पर किस तरह का इम्पैक्ट पड़ता है, आप सोच सकते हैं।’
22 साल की वनिका ये सारी बातें किसी अनुभवी की तरह बता रही हैं। वो अभी दिल्ली में अपनी नानी के यहां आई हुई हैं।
वो अपने बचपन के बारे में कहती हैं, 'एक मिडिल क्लास फैमिली में पैदा होना, रूढ़ीवादी सोच वाली सोसाइटी से बाहर निकलकर यहां तक पहुंचना एक लड़की होने के नाते आसान नहीं था। जिस तरह से दूसरी लड़कियों के मम्मी-पापा चाहते हैं कि उनकी बेटी एक संस्कारी बेटी बने। जैसा वो कहें, वैसा ही उनकी बेटी करे।
मेरे मम्मी-पापा भी यही चाहते थे कि मैं एक संस्कारी टाइप लड़की बनूं। समय से पढ़ाई-लिखाई करने के बाद शादी कर लूं। घर बसा लूं, लेकिन मुझे अपनी पहचान बनानी थी।
बचपन से देखती थी कि मेरे घर की या सोसाइटी की औरतें, लड़कियां अपने सपनों के लिए नहीं, बल्कि दूसरों के सपनों के लिए जी रही हैं, उसे ढ़ो रही हैं। उनके सपनों की चाबी किसी और के हाथों में है। वो अपने मन मुताबिक न तो हंस सकती हैं और न ही इसकी वजह तलाश सकती हैं। मानो वो कठपुतली हों।‘
वनिका की उम्र जितनी कम है, कॉन्फिडेंस उससे कई गुना ज्यादा... वो कहती हैं, 'मुझे अपनी लाइफ खुद की शर्तों पर जीना था। 16 साल की उम्र में तय कर लिया कि मुझे इंडिपेंडेंट बनना है। मुझे अपनी पहचान बनानी है। बचपन से स्टेज परफॉर्मेंस, कहानियां सुनाने का शौक रहा है।
एक रोज की बात है। स्कूल ने मुझे सेलेक्ट नहीं किया। तीन-चार बार उनसे रिक्वेस्ट किया कि वो मुझे पार्टिसिपेट करने दें, लेकिन ऐसा नहीं हुआ। मैं बहुत रोई। उसी के बाद मुझे लगा कि ऐसे सैकड़ों लोग होंगे, जिन्हें कुछ करने के मौके नहीं मिलते हैं।
मैं स्लम बस्तियों में जाकर ऐसे लोगों को, उनके टैलेंट को ढूंढने लगी। उन्हें एक सोशल ऑनलाइन प्लेटफॉर्म पर लाना शुरू किया। इवेंट करवाने लगी। धीरे-धीरे मेरे साथ 5 हजार लोग जुड़ गए। घरवालों को चिंता भी होती थी कि लड़की होकर मैं ऐसे इलाकों में जाती हूं। कुछ ऐसे एरिया भी थे, जिन्हें उस वक्त खतरनाक माना जाता था। कई बार लड़के बदतमीजी भी करने लगते थे, गलत तरीके से टच कर देते थे।’
वनिका का यही सोशल प्लेटफॉर्म बाद में डिनाइड (denied) नाम से एक NGO के रूप में तब्दील हो गया। वो स्लम एरिया में जाकर कई तरह के कल्चरल इवेंट्स, एक्टिविटीज करवाने लगीं।
वो कहती हैं, 'शुरुआत में जब मम्मी-पापा स्लम एरिया में जाने से रोकने लगे, तो मैं उन्हें गेस्ट बनाकर इन इवेंट्स में ले जाने लगी। जिसके बाद इन्हें लगा कि इनकी बेटी कुछ तो अच्छा कर रही हैं।’
मुंबई कैसे जाना होता है?
वनिका एक सुर में कहना शुरू करती हैं, ‘मुझे वैसी जगह जाना था जहां मेरा कोई जानने वाला नहीं हो। दिल्ली में रिलेटिव्स रहते हैं, जयपुर में अपना ही घर है। मुंबई को लेकर मेरा मानना है कि यह ऐसा शहर है जो किसी को इंसान बना देता है, अपने पैरों पर खड़ा होना सिखा देता है, सेल्फ डिपेंडेंट बना देता है।
मुंबई वो जगह है जो आपको खुद से मिलाता है। फाइनेंशियल, इमोशनली जब आप तंगी महसूस करते हैं, पैसों के लिए छटपटाते हैं तब पता चलता है कि आप हैं कौन? इसलिए मैंने मुंबई जाने का फैसला किया।
दिल्ली यूनिवर्सिटी के दो एंट्रेंस एग्जाम जानबूझकर छोड़ने और CLAT (लॉ में एडमिशन के लिए होने वाला एग्जाम) निकालने के बावजूद एडमिशन न लेने के बाद मैंने यूनिवर्सिटी ऑफ मुंबई में 2018 में एडमिशन ले लिया। घरवालों से अल्टीमेटम था कि यदि पहली लिस्ट में मेरा सिलेक्शन नहीं होता है, तो फिर मुझे जयपुर में ही रहकर पढ़ाई करनी होगी।
मुंबई गई, तो यहां की चीजों को देख मैं भौचक रह गई। मैं लो कॉन्फिडेंस फील करने लगी। मैं गांव की रहने वाली, सूट पहनती थी। लुक्स देखकर क्लास के लोग बहनजी कहकर बुलाने लगे। कोई मेरा दोस्त नहीं बनना चाहता था या कहूं कि मैं कहीं फिट नहीं बैठ रही थी। किताबें आपको बता सकती हैं, लेकिन दुनिया सिखाती है।'
वनिका आगे बताती हैं, 'मैंने एक NGO के साथ मिलकर यूज्ड साबुन की टिक्कियों को रिसाइकल कर लिक्विड सोप बनाने पर काम करने लगी। गले में साबुन की टिक्कियां लटकाकर घूमती रहती थी। दोस्त मजाक भी उड़ाते थे, लेकिन मुझे कोई फर्क नहीं पड़ता था, क्योंकि तब तक मैं मुंबई को समझ चुकी थी।
इसी दौरान स्टेज से कहानियां सुनाने का काम करने लगी। मुझे लगता है कि हर किसी के पास कितना कुछ है न कहने के लिए। हम जहां जाते हैं, वहां अनेकों कहानियां होती हैं। इसी पार्क को देखिए न! जहां हम बैठकर बातचीत कर रहे हैं। जितने लोग बैठे हैं, उतनी कहानियां हैं यहां।
खैर...
मुंबई में रहते हुए मुझे एक साल हो चुके थे, लेकिन कोई दोस्त नहीं बना। साउथ मुंबई के जिस इलाके में रहती थी, उसी के सामने एक स्लम बस्ती थी। कॉलेज के साथ-साथ मैं यहां के बच्चों को पढ़ाने के लिए जाने लगी।'
वो कहती हैं, 'बस्ती में जो खुशी मुझे मिली, वो कहीं नहीं मिली। इन बच्चों के चेहरे को देखकर मैं खुशी में डूब जाती थी। मलाल खत्म हो चुका था कि मुंबई में मेरा कोई दोस्त नहीं है। आलम ऐसा कि मेरे पहुंचते ही बस्ती के बच्चे ‘वनिका दीदी आ गईं… वनिका दीदी आ गईं’ कहते हुए चिल्लाने लगते थे।
मैं बस्ती के बच्चों को ऑन-स्पॉट कहानी बनाकर सुनाने लगी, जहां से मेरे कहानीकार यानी स्टोरीटेलर बनने का सिलसिला शुरू हुआ। बड़े-बड़े मंचों से स्टोरीटेलिंग के लिए कॉल आने लगे। मैं परफॉर्म करने लगी।
मेरे लिए बस्ती परिवार में तब्दील हो चुका था। कह सकती हूं कि जयपुर के बाद मेरा दूसरा घर ये बस्ती बन चुका था, तभी किसी की नजर लग गई। जिस जमीन पर ये बस्ती थी, उस पर केस चल रहा था। हाईकोर्ट ने फैसला कुछ महीनों के लिए टाल दिया था, लेकिन उससे पहले ही एक दिन जब मैं कॉलेज से लौटी, तो वो बस्ती उजड़ चुकी थी। सारे परिवार सड़क पर थे। यह मेरी जिंदगी की सबसे दर्दनाक तस्वीर थी।'
वो कहती हैं, 'जब तक मुंबई को मैं थोड़ा और समझ पाती, उससे पहले ही कोविड की पहली लहर आ गई। 2020 में मैं जयपुर आ गई, लेकिन तब तक मुझे अकेले उड़ने की आदत लग चुकी थी। मैंने अपने NGO के साथ काम करना शुरू कर दिया।
इधर स्टेज परफॉर्मेंस और स्टोरीटेलिंग भी करने लगी। मेरी बुनी हुई कहानियां लोगों को उनकी हकीकत से भी ज्यादा महसूस होने लगीं। लोग मेरी कहानियों को और मेरे कहने के अंदाज को पसंद करने लगे। सोशल मीडिया पर फॉलोअर्स बढ़ने लगे।
आज मैं आजाद पक्षी की तरह देशभर में घूमती हूं। लोगों के बीच से कहानी ढूंढती हूं, बुनती हूं और इसे सुनाती हूं। मुझे कोई फर्क नहीं पड़ता कि दुनिया क्या सोच रही है। मैं दुनिया बदलने के लिए भी नहीं निकली हूं। मैं तो बस खुद को जीना चाहती हूं, जो जी रही हूं।'
अब इसी तरह की तीन और खुद्दार कहानी पढ़ सकते हैं...
1. मुफ्त में 5000 अंतिम संस्कार कर चुके विकास की कहानी:महिला ठंड से कांप रही थी, शॉल दिया तो बेटे की लाश को ओढ़ा दिया
'रात के 2 बज रहे होंगे, कड़ाके की ठंड थी। अचानक मोबाइल की घंटी बजी। हॉस्पिटल के गार्ड का फोन था। उठाते ही दबी जुबान में आवाज आई, 22 साल के एक लड़के की मौत हो गई है। उसकी बूढ़ी मां है। शव को गांव पहुंचाना है। मैं शव वाहन लेकर पहुंचा, तो देखा कि वो बूढ़ी मां बेटे से लिपटकर बैठी है और ठंड से कंपकपा रही है। लाश को लेकर गाड़ी में रखा, तो वो मां भी कंपकपाते हुए अपने बेटे के पास बैठ गई। ’ (पढ़िए पूरी खबर)
2. दबंग बहू-बेटियों को उठा ले जाते थे:खौफ ऐसा कि कुल्हाड़ी लेकर चलती, अब 800 दलित बच्चों को एजुकेशन से जोड़ चुकी हूं
गांव में सवर्णों का दबदबा था। शाम ढलने के बाद वे किसी दलित को घर से बाहर नहीं निकलने देते। दलितों के घर की बहू-बेटियों को उठा ले जाते। पापा पुलिस में थे, एक दिन उनकी कहासुनी हुई और गुस्से में एक सवर्ण को गोली मार दी। उन्हें जेल भेज दिया गया। इसके बाद दबंग हमें और ज्यादा परेशान करने लगे। (पढ़िए पूरी खबर)
3. मां मैला ढोती, मैं सुअर चराता:कूड़ा उठाया, बस कंडक्टर की नौकरी की; फिर गृह मंत्रालय में ऑफिसर बना
70 के दशक की बात है, मैं रोज सुबह उठकर सुअर चराने जाता था। मां मैला ढ़ोने और साफ-सफाई का काम करती थी। पापा 9वीं पास थे, इसलिए वो चाहते थे कि हमलोग ये काम न करें। इसी वजह से पापा ईंट भट्टे में काम करते थे। मैं भी स्कूल से लौटते वक्त ईंट बनाने के लिए जाता था। (पढ़िए पूरी खबर)